Planerne om det nyt botilbud til afviste asylansøgere med særlige behov i udkanten af Vrå har mødt stor modstand hos både lokale og politikere i Hjørring Kommune. Blandt andet fordi de mener, de mangler svar på en række konkrete forhold vedrørende den nye gruppe beboere, som skal flytte ind på bostedet på Bakkevej. I håb om at få en dialog i gang med Udlændingestyrelsen og ejerne bag botilbuddet indkalder Vrå Beboer- & Erhvervsforening nu til borgermøde. I sidste uge gik 200 Vrå-borgere forgæves til det møde, som folkene bag det kommen botilbud selv havde indkaldt til. Da borgerne mødte op til mødet, blev det klart for dem, at Botilbuddet Norden havde aflyst mødet. Det fremgik af en seddel, de havde hængt på postkassen. - Så vidt jeg ved, har der ikke været nogen kontakt med dem siden. Der har ikke været nogen form for dialog, siger Arne Larsen-Ledet, som er formand for Vrå Beboer- & Erhvervsforening. Manglende kommunikation skaber myter og rygter I dag er sedlen på postkassen med beskeden om det aflyste møde for borgerne i Vrå skiftet ud med et klistermærke, som informerer om, at området på Bakkevej 1 er videoovervåget. Det er den eneste besked, som folkene bag Botilbuddet Norden har givet til naboerne og andre interesserede siden sidste onsdag. - Jeg synes, at de (red. Botilbuddet Norden) kan se, at det med at folk ikke ved noget, er med til at skabe myter og rygter. Det er med til at øge nervøsiteten og frustrationerne i området, siger Arne Larsen-Ledet, formand for Vrå Beboer - & Erhvervsforening. Arne Larsen-Ledet var selv inviteret til det aflyste møde i sidste uge. Og de svar han ikke fik der, forsøger han og Vrå Beboer og Erhvervsforening nu at få på et møde, som de inviterer Udlændingestyrelsen og Botilbuddet Norden til at deltage i her i Idrætscentret i Vrå. - Jeg tror, at der kommer rigtig mange til sådan et møde, for snakken går jo i vilden sky, og det er jo så dumt, for vi ved jo ikke, hvad vi snakker om, siger Arne Larsen-Ledet. Stormødet bliver holdt enten i uge 31 eller 32. TV2 Nord ville gerne have spurgt Botilbuddet Nordens ejere samt stedets dagligeleder, hvordan de forholder sig til invitationen til borgermødet, men heller ikke i dag har det været muligt at komme i kontakt med dem. Hverken på botilbuddets adresse i Vrå eller på telefon. - Man kan jo undres meget over det forløb, som der har været. I Vrå er vi vant til at samarbejde og stå sammen. Vi kender selv ikke den måde her, men jeg tror, at man vil opdage, at det med at stå sammen, det kan vi i Vrå, siger Arne Larsen-Ledet. Botilbud mangler godkendelser Ifølge aftalen med Udlændingestyrelsen så skal den første gruppe beboere flytte fra Center Sandvad ved Vejle og ind på bostedet 1. september. I følge TV2 Nords oplysninger er der i øjeblikket 16 beboere på centret, som skal flyttes til Vrå, men det nye botilbud er kun godkendt til at have syv personer boende, og fra Udlændingestyrelsen lyder det i tirsdag, at man er i gang med at undersøge nogle juridiske forhold i aftalen med Botilbuddet Norden. Alt imens vokser modstanden i Vrå på grund af de manglende informationer. - Der er tradition for, at hvis vendelboere føler sig trådt på, så kan de godt blive noget stålsatte, og det kan vi godt blive i Vrå, for vi føler os noget trådt på, siger Arne Larsen-Ledet. TV2 Nord ville gerne have spurgt Udlændingestyrelsen, hvordan de forholder sig til den store modstand i Vrå, men de har også endnu en gang afvist at lade sig interviewe.

Opsummering:
Siden det i sidste uge blev offentliggjort, at der i Vrå skal etableres et bosted til afviste asylansøgere, har folkene bag botilbuddet været gået under jorden. Men i Vrå vil de have konkret svar om det nye botilbud, og derfor indkalder de nu selv til borgermøde.